Der er især to interessante tal i det, Støjberg siger på pressemødet: 45 udlændingelempelser og 53.300 ekstra asylansøgere. Vi har spurgt flere eksperter, om de mener, tallene er retvisende. Og det korte svar er: Nej.

Lad os begynde med de 45 lempelser på udlændingeområdet.

Tallet stammer fra et interview i Berlingske med Morten Østergaard (R) fra valgkampen i 2015. Her gik den radikale leder i rette med Lars Løkke Rasmussen (V), som på det tidspunkt hævdede, at Thorning-regeringen havde lempet udlændingepolitikken 31 gange. Et tal, som Detektor tidligere har faktatjekket.

Men nu har Venstre altså fundet det lidt større tal frem igen. Og derfor har Detektor bedt Peter Starup, lektor i jura på SDU og ekspert i udlændingeret, vurdere, om der reelt er tale om 45 lempelser – og om de har noget som helst med antallet af flygtninge at gøre.

– De 45 lempelser er ikke retvisende, fordi langt de fleste handler om alle mulige andre ting end lige netop flygtninges ret til opholdstilladelse, siger han.

På listen er eksempelvis punkterne: “Lempede krav til forskeres opholdstilladelse”, “Lempet forskerskatteordning” og “Fast-track ordningen til danske virksomheder”. Punkter, som intet har med asylområdet at gøre.

– Det er svært at forestille sig, hvordan de tiltag skulle påvirke antallet af asylansøgere. Det er måske en indisk læge eller IT-person, der kommer til Danmark efter en helt særlig ordning, men det har jo intet med asylansøgere at gøre, siger han.

Og der er flere grunde til, at tallet 45 ikke holder. Der er nemlig også punkter på listen, som optræder flere gange. Det fortæller Marianne Vølund, advokat med speciale i asyl- og udlændingeret og tidligere bestyrelsesmedlem af Foreningen af Udlændingeretsadvokater.

– Flere af punkterne har jo intet med asylansøgeres adgang til Danmark at gøre og derudover er der også punkter, der går igen mere end én gang. Afskaffelse af pointsystemet optræder eksempelvis som et selvstændigt punkt på listen, samtidig med at man medregner en række punkter, som er en del af pointsystemet, siger hun.

Derudover er der flere punkter, som Peter Starup beskriver som “bundne opgaver” – udlændingelempelser, som Menneskerettighedsdomstolen har pålagt Danmark at gennemføre, og som man derfor ikke kan holde Socialdemokratiet ansvarlige for.

Endelig har Venstre selv stemt for 13 af de 45 punkter.

Men hvad så med de 53.300 ekstra asylansøgere? Hvor kommer det tal fra?

Her henviser Venstre til et nyt folketingssvar til partiets udlændingeordfører Mads Fuglede. Han har nemlig bedt Udlændinge- og Integrationsministeriet regne på, “hvor mange flygtninge Danmark ville have modtaget fra 2015 og frem, hvis Danmark fortsat havde været den femte mest attraktive asyldestination i EU?”

Mads Fuglede henviser i spørgsmålet til, at Danmark i 2014 kom ind på femtepladsen over, hvilke EU-lande der modtog flest asylansøgere i forhold til befolkningstallet.